ระดมชาวบ้านเกี่ยวข้าวถูกน้ำท่วม แม้จะไม่คุ้มกับค่าแรงแต่ก็สุขใจที่ได้นำพระแม่โพสพพ้นน้ำ
นายสถิตย์ ชูชาติ ผู้ใหญ่บ้านหมู่ที่ 6 ตำบลโพธตลาดแก้ว อำเภอท่าวุ้ง จังหวัดลพบุรี ระดมชาวบ้าน 17 คน โดยจ้างคนละ 500 บาท เร่งลงลุยน้ำเกี่ยวข้าวจำนวน 5 ไร่  ในพื้นที่แก้มลิงที่กำลังจะจมน้ำเสียหาย โดยในทุ่งดังกล่าวอยู่บริเวณริมถนนเลี่ยงเมืองลพบุรี-สระบุรี หมู่ที่ 6 ตำบลโพธตลาดแก้ว มีพื้นที่หลายร้อยไร่แต่ถูกน้ำท่วมเสียหายไปแล้ว 300 ไร่ ชาวบ้านกำลังเกี่ยวจำนวน 5 ไร่ ที่ต้องเกี่ยวขึ้นมา แม้จะไม่คุ้มกับค่าแรงที่ลงไปแต่ที่ต้องเกี่ยว เพราะชาวนาทนเห็นพระแม่โพสพจมน้ำไม่ได้ต้องเกี่ยวขึ้นมาจากน้ำเพราะเป็นความเชื่อของชาวนาทุกคนโดยปกติทุกปีทำนาในพื้นที่แก้มลิงท่าวุ้งจะเก็บเกี่ยวข้าวทันกว่าน้ำจะมา แต่ปีนี้ในช่วงต้นปีประสบปัญหาภัยแล้ง ไม่มีน้ำทำนาจึงต้องทำนาล่าช้าและพอมาถึงช่วงปลายปีเกิดฝนตกหนักจนมีปริมาณน้ำมากทำให้เกี่ยวไม่ทัน แต่เมื่อน้ำจะท่วมต้นข้าวชาวนาก็ต้องเกี่ยวนำพระแม่โพสพขึ้นเพื่อความสุขใจและความสุขที่ไม่ปล่อยแม่โพสพต้องจมน้ำตาย